GRAFIKA: Só vaar Sasol-aandeel in see van storms | Netwerk24
Deur Elvira Wood 19 September 2019 05:00
Die petrochemiese reus Sasol het hom die afgelope jaar in 'n stormsee bevind wat sy aandeelprys betref.
Sowat 'n jaar gelede, op 3 Oktober 2018, het dit nog teen R562,23 op die JSE verhandel. Dit het sedertdien met 48,24% tot sowat R291,00 geval.
Die grootste rede vir dié daling is die probleme wat hy met sy Lake Charles-projek in die VSA ervaar. Dit is 'n etaankraker en aanleg vir die vervaardiging van laedigtheid-poliëtileen.
Die projek moes reeds in 2018 teen $8,9 miljard voltooi wees. Dit is nou, in September 2019, steeds nie voltooi nie en gaan nou sowat $12,9 miljard kos.
Elke keer wat Sasol die afgelope jaar 'n groot aankondiging gemaak het wat verband hou met dié projek, het sy aandeelprys behoorlik deurgeloop. Dit het byvoorbeeld op 22 Mei met 12% geval kort nadat Sasol aangekondig het hy het "bekommerd geraak oor die akkuraatheid van die kostevooruitsig van die projek" nadat 'n "aantal veranderinge gemaak is aan die bestuur van die projek".
Hy het tóé aangekondig dat hy verwag dat die projek hom waarskynlik $1 miljard meer gaan kos as voorheen verwag. Dit het die kostevooruitsig op $12,9 miljard gebring.
Op 16 Augustus het Sasol se aandeelprys weer 'n dwarsklap gekry en met bykans 16% geval toe hy aankondig hy stel die uitreiking van sy jaarsyfers met 'n maand uit.
Sasol het sedertdien weer die uitreiking uitgestel. Hy sal nou na verwagting eers op 31 Oktober sy resultate bekend maak.
Sasol se hoofkantoor in Sandton, JohannesburgFoto: Elvira Wood
Sasol het die afgelope week egter weer vir 'n slag die wind van agter gekry. Dit was ook te danke aan internasionale gebeure, maar dié keer niks waaroor Sasol self beheer het nie.
Die skerp styging in die olieprys sedert die naweek se aanval op groot olieaanlegte in Saoedi-Arabië het sedert Maandag gehelp om Sasol se aandeelprys te lig. Dit het Vrydag op R278,55 op die JSE gesluit. Teen Maandag het dit bykans 10% hoër op R306 gesluit.
Woensdag verhandel Sasol teen R291,06 wat hom 'n markwaarde van R181,79 miljard gee.
Fin24 berig dat die hoër olieprys die afgelope dae beteken dat Sasol, omdat hy brandstof verkoop, waarskynlik 'n groter wins sal maak omdat hy 'n gereguleerde winsmarge gegrond op die olieprys kry.